Żmien il-gwerra "Meta toħroġ għall-ġlied kontra l-għedewwa tiegħek, u tara żwiemel u karrijiet, kotra ta' nies ħafna aktar minnek, tibżax minnhom għax ikun miegħek il-Mulej, Alla tiegħek, li ħarġek mill-Eġittu. U meta tkunu se titqabdu joħroġ fin-nofs il-qassis u jkellem lill-poplu u jgħidilhom: 'Isma' Iżrael, intom illum sejrin titqabdu kontra l-għedewwa tagħkom; la taqtgħux qalbkom, la tibżgħux, la titregħdux, la titwerwrux quddiemhom. Għax il-Mulej, Alla tagħkom, jimxi magħkom biex jitqabad għalikom kontra l-għedewwa tagħkom u jsalvakom. "Imbagħad jitkellmu l-fizzjali u jgħidu lill-poplu: 'Hemm xi ħadd li għadu kif bena xi dar ġdida u għadu ma żanżanhiex? Ħa jitlaq u jmur lura lejn daru li ma jmutx fit-taqbida, u jżanżanha ħaddieħor. Hemm xi ħadd li ħawwel xi qasam dwieli u għadu ma ħa xejn minnu? Ħa jitlaq u jerġa' lura lejn daru, li ma jmutx fit-taqbida u jieħu l-frott ħaddieħor. Hemm xi ħadd li tgħarras xi mara u għadu ma żżewwiġhiex? Ħa jitlaq u jerġa' lura lejn daru, li ma jmutx fit-taqbida u jiżżewwiġha ħaddieħor.' U l-fizzjali jissuktaw ikellmu lill-poplu u jgħidulhom: 'Hemm xi ħadd li jibża' u jaqta' qalbu? Ħa jitlaq u jerġa' lura lejn daru, li ma jaqtax qalb ħutu, bħalma qata' qalbu hu.' Malli l-fizzjali jtemmu kliemhom lill-poplu, jintgħażlu l-kmandanti tal-eżerċtu biex imexxu l-poplu. "Meta toqrob lejn xi belt biex taħbat għaliha, l-ewwel stedinha għall-paċi. Jekk tilqa' l-offerta tal-paċi u jiftħulek, in-nies kollha li jkunu fiha jaqgħu lsiera tiegħek u jservuk. Jekk imbagħad ma jilqgħux l-offerta tal-paċi u jitqabdu miegħek, agħlaqha dawramejt, u l-Mulej, Alla tiegħek, jerħiha f'idejk, u oqtol l-irġiel kollha bil-ponta tax-xabla. Ħalli ħajja biss in-nisa, it-tfal, il-bhejjem u kulma jkun hemm fil-belt; dawn kollha teħodhom priża għalik; tiekol il-priża tal-għadu tiegħek, li jkun reħa f'idejk il-Mulej, Alla tiegħek. Hekk għandek tagħmel mal-ibliet li huma 'l bogħod ħafna minnek, li mhumiex mill-ibliet ta' dawn il-ġnus ta' hawnhekk. "Imma fl-ibliet ta' dawn il-ġnus, li l-Mulej, Alla tiegħek, se jerħi f'idejk biex tirithom, tħalli ebda ruħ ħajja. Eqridhom għalkollox - il-Ħittin u l-Amurrin, il-Kangħanin u l-Periżżin, il-Ħiwwin u l-Ġebusin - bħalma ordnalek il-Mulej, Alla tiegħek, li ma jgħallmukomx tagħmlu l-qżiżijiet kollha tagħhom li huma għamlu quddiem l-allat tagħhom, u tidinbu kontra l-Mulej, Alla tagħkom. "Jekk intom taħbtu għal xi belt, u ddawruha għal żmien twil biex tegħlibha u teħodha, tmiddx għal fuqhom il-fies u tħarbatx is-siġar; tista' tiekol minnhom iżda tqaċċathomx. Jaqaw is-siġar tar-raba' huma bnedmin biex int iddur għalihom? Imma s-siġar li inti taf li ma jiswewx għall-ikel tista' tħarbat u tqaċċat, u tagħmel minnhom għodod tal-gwerra għal fuq il-belt, li tkun tiġġieled miegħek, sakemm ma ċċedix.